钦定古今图书集成/方舆汇编/职方典/第1435卷 > 《重修郁林州城记》谭景先
## 钦定古今图书集成/方舆汇编/职方典/第1435卷 > 《重修郁林州城记》谭景先

淳熙六年夏五月庚申，寇李接起陵川，聚徒数百。癸
卯，劫调马场，攻南那寨，杀都巡检使，党与日炽且万
人，僭窃名号，部分伪将相。警报至郁林，官兵往讨，不
敌而遁。太守以城不可守，先事退避。壬申，贼袭博白，
继攻陷郁林。甲申，帅司水军自雷州至，贼逾城走。乙
酉，贼众长驱趋容，又趋化州，两郡城壁坚，攻不能克。
羽书上闻，天子亟命帅臣节制驻调发军民，贼始分
党队，散保山险。秋七月辛巳，节制驻师郁林。九月壬
申，李接始就缚。冬十月乙酉朔，班师讨，六越月矣。明
年，天子命朝散郎施公埤分铜虎符来守是邦，慰安
斯民。其时馀孽尚出没山谷，里闾之间，烟火萧然。公
延见父老，宣德布政，告谕远迩，捕逆“俦，宥胁从，未逾
月，卖剑买牛，咸就亩亩。惟郁林自至道二年徙治南
流，创建城堡，迨今八十有馀年，墉堞颓陷，壕堑湮塞，
岁一缮修，不过增埤增薄而已。公鉴往事矣，具封事
闻于朝，特诏帅臣计其用度，以施行之。公计材鸠工，
辇石运甓，浚深增高，率倍于前。城周二百八十步，高
一丈九尺，为屋三百二十七间，敌楼四，城守之备，应
敌之具，皆为创治，外城亦加缮理，且增筑瓮城，而新
其六门焉。”自十月丁未始事，十二月甲子落成。署事
推官符昌言、兵马监押赵节实董其役，受成于公。经
理观督，不愆于素矣。夫郁林为州，由岭以南，亦一都
会。南连雷、化，至于琼管；西接廉、钦，达于横山。为海道
之蔽“翼，桂林之藩篱也。地平广而无险，水纡回而不
深，况盐利所在，舟车之会，巨商冨贾于此聚居，所赖
以固者，城池而已。今郡城既壮，楼橹既设，器械既具，
万一有盗弄库兵于潢池之中，如寇接者，又岂轻为
窥闯之谋哉？”昔忠献韩魏公知秦州，夏人抄边，遂增
城厉兵以待，贼迄公去，不敢窥秦之塞。正献吕申公
知定州，尝有边患。其初州城兴筑且四年，仅成一面。
公曰：“定河之喉襟也，城役其可缓乎？”竭力经营，不期
年而成。今郁林遭贼之所蹂，与秦定之有边患者何
异？公之备御不失其宜，亦二公之用心也。故郁林士
夫皆欲刻之坚珉。景先敬叙本末，使百世之下尚有
考焉。